
VAŠ GLAS ZA BOLJU DIGITALNU PARTICIPACIJU U KOTORU

NVO Evropske demokratske inicijative – EDI poziva građane Kotora da podijele svoja iskustva, potrebe i prijedloge o tome kako unaprijediti digitalnu komunikaciju sa lokalnim institucijama i omogućiti jednostavnije i pristupačnije učešće građana u pitanjima važnim za lokalnu zajednicu.
Aktivnost se realizuje u okviru projekta „Local Voices Online – Jačanje digitalnog građanskog učešća kroz strukture zajednice“ i usmjerena je na praktičnu primjenu digitalnih alata za građansko učešće.

Zanima nas sa kojim se poteškoćama građani susreću kada digitalnim putem žele da dobiju informaciju, postave pitanje, ukažu na problem ili upute prijedlog lokalnim institucijama, ali i šta bi, prema njihovom mišljenju, trebalo unaprijediti kako bi digitalna komunikacija i učešće u lokalnim procesima bili jednostavniji i dostupniji.

Posebno želimo da čujemo građane koji imaju manje mogućnosti za uključivanje u lokalne procese, uključujući starije osobe, osobe sa nižim nivoom digitalnih vještina, osobe sa invaliditetom i stanovnike lokalnih zajednica sa ograničenijim pristupom kanalima građanske participacije.

Građani svoja iskustva, potrebe i prijedloge mogu dostaviti putem kratkog anonimnog online formulara, dostupnog OVDJE. 

Za popunjavanje formulara nije potrebno ostavljati ime, e-mail adresu niti druge lične podatke. Podaci o starosnoj grupi i polu koristiće se isključivo za zbirnu statističku analizu odgovora. Prikupljeni odgovori poslužiće za identifikovanje pitanja i prioriteta važnih građanima i kao osnova za narednu fazu aktivnosti – participativni sastanak na kojem će građani i predstavnici mjesnih zajednica razgovarati o identifikovanim potrebama i zajednički definisati prioritete.

Identifikovani prioriteti i prijedlozi biće sistematizovani i predstavljeni relevantnim lokalnim institucijama kao osnova za dalji dijalog o unapređenju digitalne građanske participacije u Kotoru. Informacije o terminu i mjestu održavanja participativnog sastanka biće naknadno objavljene.

